Diari Oficial de la Generalitat Valenciana


Sumari del DOGV 4903, del 15-12-2004 (2004/12480)

ORDE de 19 de novembre de 2004, de la Conselleria de Benestar Social, per la qual es regulen i convoquen ajudes dirigides a programes i servicis especialitzats d'intervenció i d'atenció a famílies, menors i adopció, per a l'exercici corresponent a l'any 2005.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4903

Data del DOGV
:   15-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/12574


Data del document
:   19-11-2004

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * servei social
    * adopció
    * jurisdicció de menors
    * ajuda social
    * administració local
    * família
    * delinqüència juvenil
    * ajuda pública
    * suport econòmic
    * reinserció social
    * societat sense fins de lucre

ORDE de 19 de novembre de 2004, de la Conselleria de Benestar Social, per la qual es regulen i convoquen ajudes dirigides a programes i servicis especialitzats d'intervenció i d'atenció a famílies, menors i adopció, per a l'exercici corresponent a l'any 2005. [2004/12108]
  
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'àmbit de la Comunitat Valenciana, inclou, dins de les responsabilitats de la Generalitat Valenciana, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.
  
En el marc d'esta Llei, la Generalitat Valenciana té entre els seus objectius garantir l'atenció integral de la família i dels elements humans que la formen, en especial dels menors en situació de risc i desemparament, tenint en compte els problemes que puguen incidir en el seu benestar, tot prevenint-los o esmenant-los. Les entitats locals hauran d'assumir l'atenció de les necessitats bàsiques i la programació de totes aquelles activitats que desenrotllen en el seu àmbit dirigides a l'atenció i a la prevenció de situacions de risc i intervenció familiar. A les entitats privades d'integració familiar habilitades com cal, els correspon la realització d'activitats de suport, de guarda i de mediació en col·laboració amb les entitats públiques competents.
  
De forma concreta, a la Conselleria de Benestar Social li correspon fomentar les actuacions tendents a la protecció i a la promoció de l'organització familiar, com a nucli natural i fonamental que és de la societat, amb l'objectiu social d'afavorir el desenvolupament harmònic de tots els seus membres; les actuacions tendents a l'adopció de mesures preventives i protectores que garantisquen l'assistència dels menors en situació de risc i desemparament, així com l'execució de les mesures judicials que puguen imposar-se a menors; i les actuacions tendents al desenvolupament dels programes per a la promoció de l'adopció.
  
Estes competències evidencien la necessitat, cada vegada major, de fomentar aquells recursos en el sector de la família i de la infància, que permeten la implantació de programes i de servicis, així com equips interdisciplinaris, de contingut tècnic i professional especialitzat, que recolzen la labor dels equips municipals de servicis socials, conformant un model d'atenció a la família al voltant de tres nivells. Un nivell d'atenció primària que és realitzat pels servicis socials generals amb funcions d'informació, d'assessorament, de diagnòstic i d'intervenció amb els recursos propis de suport familiar; un segon nivell d'atenció secundària desenvolupat per equips específics i especialitzats d'àmbit local i comarcal on se situen els servicis especialitzats d'atenció a la família i a la infància (SEAFI's), i un tercer nivell que requerirà una intervenció amb una major especialització.
  
En este exercici la finalitat d'esta orde és implantar definitivament els servicis especialitzats d'atenció a la família i a la infància (SEAFI's) i crear nous equips en municipis o mancomunitats, a fi de de continuar ampliant en futurs exercicis la xarxa secundària especialitzada d'atenció a la família i a la infància a tota la Comunitat Valenciana.
  
Estos equips desenvolupen una labor distinta però complementària i coordinada amb l'equip municipal de servicis socials generals, tot considerant la família des d'una perspectiva integral, realitzant accions d'intervenció amb famílies en situació vulnerable o en conflicte, suport a famílies monoparentals i famílies al si de les quals es produïsca violència, intervenció amb famílies amb menors en situació de risc i amb menors en situació de guarda i/o tutela administrativa i suport a programes d'adopció de menors. Estes acciones podran realitzar-se per mitjà de distintes tècniques d'intervenció, com ara orientació, mediació, i teràpia familiar.
  
El Pla Integral de la Família i Infància de la Comunitat Valenciana (2002-2005) recull esta necessitat establint com un objectiu dins de l'Eix de ?família i estructura de la vida familiar?, proporcionar servicis integrats en l'atenció a les famílies, especialment a les més vulnerables, així com atenció específica a les situacions de desprotecció i de maltractament infantil.
  
De la mateixa manera, el Pla Integral de la Família i Infància de la Comunitat Valenciana recull la necessitat de desenvolupar actuacions en totes les àrees de suport a la família. Així, l'eix «estructura de la vida familiar», establix com a objectius específics tant l'assessorament i l'orientació a les famílies quan hi ha un conflicte familiar, per mitjà de programes d'orientació, d'assessorament i de mediació familiar, desenvolupats per distintes organitzacions socials; com el foment dels programes d'adopció desenvolupats per institucions sense ànim de lucre.
  
Per això i a través d'esta orde es convoquen ajudes i subvencions destinades a l'atenció integral de la família, de la infància en situació de risc, de desemparament i d'inadaptació social, així com programes específics per a determinades circumstàncies familiars i aquells que afavorisquen i milloren el desenvolupament de les adopcions.
  
En virtut d'això i fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat Valenciana aprovat per Decret legislatiu de 26 de juny de 1991, i el Decret 120/2003, d'11 de juliol del 2003, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
TÍTOL I
  
Ajudes i subvencions
  
Article 1. Objecte
  
És objecte d'esta orde regular i convocar ajudes per a l'any 2005, dirigides al sosteniment dels programes i servicis especialitzats d'intervenció i d'atenció a famílies, menors i adopció, que a continuació s'indiquen:
  
a) Servicis especialitzats d'atenció a la família i infància (SEAFI's) gestionats per entitats locals (Capítol I).
  
b) Programes d'orientació i de mediació familiar gestionats per entitats privades sense ànim de lucre (Capítol II).
  
c) Programes d'atenció especialitzada d'intervenció amb famílies en conflicte i amb menors en situació de desprotecció gestionats per entitats privades sense ànim de lucre (Capítol III).
  
d) Programes de foment del recurs de famílies educadores, gestionats per entitats privades sense ànim de lucre (Capítol IV).
  
e) Programes gestionats per entitats de mediació d'adopció internacional (Capítol V).
  
f) Programes d'atenció a menors i jóvens amb mesures judicials en medi obert gestionats per entitats locals i entitats privades sense ànim de lucre (Capítol VI).
  
Article 2. Tipologia de les ajudes
  
Estes ajudes seran de dos tipus:
  
a) Ajudes per al pagament dels salaris i seguretat social dels professionals que com que depenen directament de l'entitat sol·licitant, intervenen en els distints programes i servicis previstos en l'àmbit de la present Orde.
  
b) Ajudes per a gastos de sosteniment que impliquen estos programes i servicis.
  
Article 3. Requisits generals de les entitats sol·licitants
  
Per a percebre estes ajudes les entitats i les cooperatives sol·licitants hauran d'estar inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana, o bé sol·licitar-ho abans que s'efectue la resolució respecte de la sol·licitud de l'ajuda i l'esmentada inscripció es produïsca prèviament a la concessió d'esta. No obstant això, en este últim cas, la Direcció Territorial de Benestar Social informarà, en la plantilla tècnica d'estudi, sobre si els fins d'actuació de l'entitat sol·licitant s'adeqüen a l'àmbit de la subvenció sol·licitada. La falta d'adequació suposarà la denegació de l'ajuda sol·licitada. Les entitats locals s'entenen registrades d'ofici.
  
Article 4. Prioritats
  
1. Tindran prioritat per a la concessió de les ajudes respecte d'altres programes els següents:
  
a) Per als servicis especialitzats d'atenció a la família i infància (SEAFI's), desenvolupats en el Capítol I d'esta orde:
  
- Tindran prioritat absoluta, els finançats com a tals en l'exercici 2004, sempre que s'haja desenvolupat el programa d'acord amb les condicions determinades en la resolució de concessió per a tal exercici i hagen justificat l'ajuda concedida.
  
- En segon lloc, les mancomunitats de servicis socials i les agrupacions de municipis, respecte dels municipis que les integren, quan la naturalesa i les característiques del programa permeta que siga atés per estes i estes es comprometen a desenvolupar el mateix tenint en compte els municipis que les formen.
  
- En tercer lloc, les mancomunitats, les agrupacions de municipis o les entitats locals amb major població.
  
- En quart lloc aquelles mancomunitats, agrupacions de municipis i municipis que proposen una aportació econòmica pròpia superior al percentatge establit en esta orde.
  
b) Per als Programes d'orientació i de mediació familiar, desenvolupats en el Capítol II d'esta orde.
  
- Tindran prioritat absoluta els finançats com a programes d'orientació i/o mediació en l'exercici de 2004.
  
- En segon lloc, la col·laboració de l'entitat amb la Generalitat Valenciana en el camp de la promoció i la inserció social, amb especial referència a l'acció social especialitzada orientada a la família, menor i adopció.
  
c) Per als programes d'atenció especialitzada d'intervenció amb famílies en conflicte i amb menors en situació de desprotecció gestionats per entitats privades sense ànim de lucre, desenvolupats en el Capítol III d'esta orde.
  
Tindran prioritat, respecte d'altres programes, els següents:
  
- Els de formació en intervenció familiar destinats als professionals dels servicis especialitzats d'atenció a la família i infància.
  
- Els d'intervenció familiar.
  
- Els d'atenció a dones gestants i mares sense recursos.
  
- Els destinats als membres d'associacions de famílies nombroses.
  
- Els de formació de pares.
  
- Els destinats al foment d'activitats extraescolars, l'objecte de les quals siga la conciliació de la vida familiar i laboral.
  
- Els destinats a atendre menors víctimes d'abusos sexuals.
  
- Els d'atenció a menors immigrants.
  
- Els subvencionats en exercicis anteriors.
  
- Els presentats per entitats que col·laboren amb la Generalitat Valenciana en el camp de la promoció i la inserció social, amb especial referència a l'acció social especialitzada orientada a la família, menor i adopció.
  
d) Per als programes gestionats per entitats de mediació d'adopció internacional, desenvolupats en el Capítol V d'esta orde.
  
- Els programes d'informació i de formació per a les famílies sol·licitants d'adopció i els de seguiment de les adopcions constituïdes.
  
2. No obstant això, no tindran caràcter prioritari els servicis o els programes quan la seua realització ja estiga suficientment coberta per altres entitats, a l'àmbitl local, provincial o comunitari.
  
Article 5. Exclusions
  
Queden expressament exclosos de les ajudes previstes en esta orde els conceptes següents:
  
a) Els programes que no responguen específicament a les característiques expressades en esta orde.
  
b) Els programes que, per la seua naturalesa, siguen propis d'altres organismes, sense perjuí de la necessària col·laboració per al cas de matèries concurrents.
  
c) Els programes per als quals hi haja una altra orde d'ajudes específica destinada a estos, o bé que ja siguen subvencionats, en tot o en part i per al mateix objecte, per la Conselleria de Benestar Social.
  
d) Els programes destinats a atendre de manera restrictiva a un sector exclusiu de la població, i no a qualsevol tipologia de família, llevat que les característiques del programa estiguen incloses dins de les prioritats establides en l'article 4 d'esta orde d'Ajudes.
  
e) Els corresponents a altres exercicis econòmics.
  
f) Les quotes pagades a les associacions o a les federacions.
  
Article 6. Subcontractació de les activitats subvencionades.
  
La subcontractació es regirà pels criteris següents:
  
1. Entitats locals i entitats que en depenen:
  
Podran subcontractar totalment o parcialment les activitats subvencionades les mancomunitats, les agrupacions de municipis, els municipis i les entitats de dret públic amb personalitat jurídica pròpia que en depenen, sempre que hagen sigut creades per a intervindre en el camp de l'acció social i no tinguen caràcter mercantil o industrial.
  
En tot cas, els contractistes quedaran obligats només davant del beneficiari, que assumirà la total responsabilitat de l'activitat subvencionada per l'administració.
  
2. Entitats sense finalitat de lucre:
  
Les institucions privades i les cooperatives, sense ànim de lucre, no podran subcontractar cap percentatge de l'activitat subvencionada.
  
No obstant això, no s'entendrà com a subcontractació la prestació continuada de servicis per un professional, quan la forma de pagament es realitze per factura, ni les actuacions realitzades per voluntaris, sempre que estes estiguen previstes en el programa sol·licitat.
  
CAPÍTOL I
  
Servicis especialitzats d'atenció a la família i infància
  
(SEAFI) gestionats per entitats locals
  
Article 7. Objecte
  
L'objecte d'estos servicis és la intervenció especialitzada de caràcter integral en nuclis familiars que es troben en situació de vulnerabilitat o conflicte, hi haja o no menors en situació de risc o desemparament.
  
Article 8. Requisits específics
  
Els SEAFI hauran de complir els següents requisits específics:
  
1. Relació amb l'equip social de base:
  
Les intervencions pròpies del servici especialitzat d'atenció a la família i infància seran realitzades en coordinació amb l'equip municipal de servicis socials generals, sent complementàries a la tasca d'este.
  
2. Problemàtiques ateses:
  
La intervenció en estos servicis inclourà l'atenció a les problemàtiques relacionades amb qualsevol tipus de conflictivitat familiar que necessite orientació psicosocial, mediació o teràpia familiar per a la seua resolució.
  
Entre estes problemàtiques s'inclouran, entre altres, les següents: a) situacions familiars amb menors en situació de risc o desemparament; b) que impliquen un risc de ruptura de la família; c) amb necessitat orientació específica en determinades situacions familiars; d) situacions en què la parella haja decidit separar-se; o, e) famílies al si de les quals hi haja menors amb conductes inadaptades.
  
3. Actuacions específiques:
  
Els projectes hauran de considerar l'atenció a la família d'una manera integral, per mitjà del desenvolupament d'actuacions específiques d'intervenció familiar, incloent-hi el suport i el seguiment, dirigides a les següents circumstàncies familiars:
  
a) Famílies monoparentals.
  
b) Famílies al si de les quals es produïsca violència.
  
c) Famílies al si de les quals existisquen menors en situació de risc, i menors en situació de guarda i/o tutela administrativa.
  
d) Famílies adoptives o amb menors en acolliment preadoptiu.
  
e) Famílies en situació de risc o conflicte, no enquadrables en els apartats anteriors.
  
4. Tècniques d'intervenció:
  
El SEAFI comptarà entre les seues tècniques d'intervenció, de manera obligatòria, les d'orientació familiar, i de manera potestativa, les de mediació i teràpia familiar.
  
L'orientació psicosocial es referirà tant a les crisis familiars i conjugals com als conflictes intergeneracionals, a fi de previndre situacions de risc que desemboquen en una deterioració de la convivència familiar i de la situació dels menors en esta.
  
La mediació s'entendrà com una via de resolució de conflictes, on les parts compten amb l'ajuda del mediador, com a persona imparcial que dissenya un procés perquè estes puguen dialogar i arribar a acords.
  
La teràpia s'entendrà com un tractament especialitzat dirigit al conjunt de la família, o a algun dels seus membres, a fi de normalitzar les seues relacions personals i socials.
  
5. Prioritats d'intervenció:
  
En el desenvolupament de qualsevol de les intervencions, serà prioritària l'actuació amb famílies amb menors en situació administrativa de guarda i/o tutela, que es troben acollits en família o en centre residencial, a fi d'afavorir el retorn al seu nucli familiar d'origen.
  
6. Personal del SEAFI:
  
La composició de l'equip estarà formada, segons siga procedent, per psicòlegs i tècnics mitjans. Estos últims hauran de ser diplomats universitaris en treball social, o assistents socials, o educadors socials.
  
No obstant això, els SEAFI que ja estigueren en funcionament en exercicis anteriors, i que hagueren tingut subvencionats com a tècnics superiors pedagogs o psicopedagogs, podran mantindre estos com a membres de tal equip i sol·licitar-hi subvenció. Si estos professionals foren substituïts per altres, hauran de ser-ho per psicòlegs per a poder optar a la subvenció.
  
Este personal conformarà un equip específic diferent de l'equip municipal de servicis socials d'atenció primària, que mantindrà les seues funcions en l'àrea d'intervenció de família i infància: informació, assessorament tècnic, diagnòstic i intervenció immediata d'acord amb el que establix la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials a l'àmbit de la Comunitat Valenciana.
  
El personal màxim que s'ha de subvencionar en estos servicis serà el següent:
  
- Menys de 4.501 habitants: 0,5 de tècnic, independentment de la seua titulació.
  
- Des de 4.501 a 15.000: fins a 1 tècnic, independentment de la seua titulació.
  
- Des de 15.001 a 30.000: fins a 1 tècnic superior i 0,5 de tècnic mitjà.
  
- Des de 30.001 a 70.000: fins a 1 tècnic superior i 1,5 tècnics mitjans.
  
- Des de 70.001 a 140.000: fins a 1 tècnic superior i 2 tècnics mitjans.
  
- Des de 140.001 a 300.000: fins a 2 tècnics superiors i 2 tècnics mitjans.
  
- Més de 300.000: fins a 4 tècnics superiors i 4 tècnics mitjans.
  
Tenint en compte la seua situació específica, a estes xifres s'incrementarà 0,5 de tècnic mitjà en cas de mancomunitats.
  
La sol·licitud no reunirà els requisits mínims per a ser subvencionada com a servici especialitzat d'atenció a la família i infància (SEAFI), si no té adscrit a este, almenys, el 75% del personal màxim que ha de subvencionar.
  
Per a determinar la població, caldrà ajustar-se a les xifres oficials establides en el padró a 1 de gener del 2004, i publicades per l'Institut Nacional d'Estadística. No obstant això, si les primeres no hagueren estat disponibles en el moment de la resolució, caldrà ajustar-se a les xifres oficials a 1 de gener del 2003.
  
El SEAFI tindrà un interlocutor davant de la Direcció Territorial de Benestar Social per a l'adequada intervenció i seguiment de les famílies ateses.
  
Article 9. Sol·licitants i beneficiaris
  
Podran sol·licitar i ser beneficiaris de les ajudes regulades en este capítol les mancomunitats, siga quina siga la seua població, les agrupacions de municipis, els municipis i les entitats de dret públic amb personalitat jurídica pròpia que en depenen, sempre que hagen sigut creades per a intervindre en el camp de l'acció social i no tinguen caràcter mercantil o industrial; que sol·liciten un projecte integral de servici especialitzat d'atenció a la família i infància (SEAFI), que implique el desenvolupament de totes les actuacions específiques que recull l'apartat 3) de l'article anterior.
  
Les entitats que reiteren la seua sol·licitud, que han sigut subvencionades com SEAFI en l'exercici de 2004, hauran de desenvolupar en l'exercici de 2005 totes les actuacions específiques recollides en l'apartat 3) de l'article anterior.
  
CAPÍTOL II
  
Programes d'orientació i de mediació familiar gestionats
  
per entitats privades sense ànim de lucre
  
Article 10. Objecte
  
L'objecte d'estos programes és la intervenció especialitzada de caràcter integral en nuclis familiars que es troben en situació de vulnerabilitat o conflicte, hi haja o no menors en situació de risc o desemparament.
  
Article 11. Requisits específics
  
Els programes hauran de complir els següents requisits específics:
  
1. Problemàtiques ateses:
  
La intervenció en estos servicis inclourà l'atenció a les problemàtiques relacionades amb qualsevol tipus de conflictivitat familiar que necessite orientació psicosocial, mediació o teràpia familiar per a la seua resolució.
  
Entre estes problemàtiques s'inclouran, entre altres, les següents: a) situacions familiars amb menors en situació de risc o desemparament; b) que impliquen un risc de ruptura de la família; c) amb necessitat orientació específica en determinades situacions familiars; d) situacions en què la parella haja decidit separar-se; o, e) famílies al si de les quals hi haja menors amb conductes inadaptades.
  
2. Actuacions específiques:
  
Els projectes hauran de considerar l'atenció a la família d'una manera integral, per mitjà del desenvolupament d'actuacions específiques d'intervenció familiar, tot incloent-hi el suport i el seguiment, dirigides a les circumstàncies familiars següents:
  
A) Famílies monoparentals.
  
B) Famílies al si de les quals es produïsca violència.
  
C) Famílies al si de les quals hi haja menors en situació de risc, i menors en situació de guarda i/o tutela administrativa.
  
D) Famílies adoptives o amb menors en acolliment preadoptiu.
  
E) Famílies en situació de risc o conflicte no enquadrables en els apartats anteriors.
  
3. Tècniques d'intervenció:
  
El programa comptarà entre les seues tècniques d'intervenció, de manera obligatòria, les d'orientació, de mediació familiar i teràpia familiar.
  
L'orientació psicosocial es referirà tant a les crisis familiars i conjugals com als conflictes intergeneracionals, a fi de previndre situacions de risc que desemboquen en un deteriorament de la convivència familiar i de la situació dels menors en esta.
  
La mediació s'entendrà com una via de resolució de conflictes, on les parts compten amb l'ajuda del mediador, com a persona imparcial que dissenya un procés perquè estes puguen dialogar i arribar a acords.
  
La teràpia s'entendrà com un tractament especialitzat dirigit al conjunt de la família, o a algun dels seus membres, amb la finalitat de normalitzar les seues relacions personals i socials.
  
4. Prioritats:
  
En el desenvolupament de q,ualsevol de les intervencions, serà prioritària l'actuació amb famílies amb menors en situació administrativa de guarda i/o tutela, que es troben acollits en família o en centre residencial, a fi d'afavorir el retorn al seu nucli familiar d'origen.
  
5. Personal del programa:
  
La composició de l'equip estarà formada per tècnics superiors, que hauran de ser psicòlegs, pedagogs, psicopedagogs, o llicenciats en dret; i per tècnics mitjans, que hauran de ser diplomats universitaris en treball social o assistents socials, o educadors socials. No obstant això, la figura del psicòleg ha d'estar inclosa de manera obligatòria dins de l'equip professional.
  
El personal mínim que l'entitat haurà de proposar i la Conselleria subvencionarà, perquè puga considerar-se com a programa d'orientació i de mediació familiar, estarà format per (1) un tècnic superior i (1) un tècnic mitjà:
  
A fi de supervisar el compliment dels objectius, la Direcció Territorial de Benestar Social podrà sol·licitar que un dels tècnics del programa actue com el seu interlocutor davant d'esta.
  
Article 12. Sol·licitants i beneficiaris
  
Podran sol·licitar i ser beneficiaris de les ajudes regulades en este capítol, les institucions privades i cooperatives sense ànim de lucre, inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana, que presenten un programa d'orientació i de mediació familiar, que implique el desenvolupament de totes les actuacions específiques que recull l'apartat 2) de l'article anterior.
  
Les entitats que reiteren la seua sol·licitud, que han sigut subvencionades com a programes d'orientació i mediació en l'exercici de 2004, hauran de desenvolupar en l'exercici de 2005 totes les actuacions específiques recollides en l'apartat 2) de l'article anterior.
  
CAPÍTOL III
  
Programes d'atenció especialitzada d'intervenció amb
  
famílies en conflicte i amb menors en situació de
  
desprotecció gestionats per entitats privades
  
sense ànim de lucre
  
Article 13. Objecte
  
L'objecte d'estos programes és atendre el desenvolupament d'actuacions que permeten l'atenció social especialitzada a la família en situació d'estrés, o amb necessitat de suport temporal, tinguen o no menors a càrrec seu, així com actuacions especialitzades en l'àrea de protecció de menors.
  
Article 14. Sol·licitants i beneficiaris
  
Podran sol·licitar i ser beneficiaris de les ajudes regulades en este capítol, les institucions privades i cooperatives sense ànim de lucre inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana.
  
Els programes sol·licitats podran ser:
  
- De formació en intervenció familiar destinats als professionals dels servicis especialitzats d'atenció a la família i infància.
  
- D'intervenció familiar.
  
- D'atenció a dones gestants i mares sense recursos.
  
- Destinats als membres d'associacions de famílies nombroses.
  
- De formació de pares.
  
- De foment de les activitats del voluntariat en la intervenció familiar.
  
- Destinats al foment d'activitats extraescolars, l'objecte de les quals siga la conciliació de la vida familiar i laboral.
  
- Destinats a atendre menors víctimes d'abusos sexuals.
  
- D'atenció a menors immigrants.
  
CAPÍTOL IV
  
Programes de foment del recurs de famílies educadores
  
gestionats per entitats privades sense ànim de lucre
  
Article 15. Objecte
  
L'objecte d'estos programes és la sensibilització i difusió del recurs per a la captació de famílies educadores.
  
Article 16. Sol·licitants i beneficiaris
  
Podran sol·licitar i ser beneficiaris de les ajudes regulades en este capítol, les institucions privades i cooperatives sense ànim de lucre inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana.
  
CAPÍTOL V
  
Programes gestionats per entitats de mediació
  
d'adopció internacional
  
Article 17. Objecte
  
L'objecte d'estes ajudes és la promoció dels programes desenvolupats per les entitats de mediació d'adopció internacional, a fi de facilitar l'existència d'un nombre d'entitats adequat per a assegurar la tramitació dels expedients d'adopció internacional, afavorir la possibilitat d'elecció d'entitat de mediació per part dels sol·licitants d'adopció, i, indirectament, abaratir els costos de tramitació suportats per les famílies sol·licitants d'adopció internacional de la Comunitat Valenciana.
  
Article 18. Sol·licitants i beneficiaris
  
Podran sol·licitar i ser beneficiaris de les ajudes regulades en este capítol, les entitats de mediació d'adopció internacional que estiguen degudament acreditades a la Comunitat Valenciana, d'acord amb la normativa autonòmica, estatal i internacional vigent.
  
CAPÍTOL VI
  
Programes d'atenció a menors i jóvens amb mesures judicials
  
en medi obert gestionats per entitats locals i entitats privades
  
sense ànim de lucre
  
Article 19. Objecte
  
L'objecte de la convocatòria d'este capítol és el desplegament i l'execució dels programes d'intervenció i reinserció social amb menors i jóvens subjectes a mesura judicial de medi obert, en aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors.
  
Article 20. Sol·licitants i beneficiaris
  
Podran sol·licitar i ser beneficiaris de les ajudes regulades en este capítol els municipis, les entitats de dret públic amb personalitat jurídica pròpia que en depenen, sempre que hagen sigut creades per a intervindre en el camp de l'acció social i no tinguen caràcter mercantil o industrial, les mancomunitats, i les institucions privades i cooperatives sense ànim de lucre, inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana.
  
CAPÍTOL VII
  
Import d'estes ajudes
  
Article 21. Criteris generals en la determinació de la quantia
  
La determinació de la quantia que s'assignarà a cada servici o programa previst en la present orde, tindrà en compte els factors següents:
  
1. Referit a gastos de personal:
  
a) La retribució salarial del personal que ha de desenvolupar el servici o programa, i que estiga en situació regular de contractació, inclosos els gastos de seguretat social, en els seus diferents règims i qualsevol altre concepte que l'entitat incloga en la nòmina. A este efecte s'establixen en l'annex I, els imports salarials màxims que poden subvencionar-se.
  
En cap cas procedirà la subvenció per un import major que aquell que l'entitat paga al treballador.
  
La subvenció que s'atorgue per este concepte, no dependrà de la titulació de qui ocupa el lloc, sinó de la que fóra necessària per a ocupar este.
  
b) El plus de coordinació, entenent per tal el que pot aplicar-se per als treballadors responsables dels programes, independentment de la seua titulació. Este plus només s'aplicarà quan la dificultat d'aplicació del programa així ho justifique.
  
2. Referit a gastos de sosteniment, s'observaran com a criteris per a identificar el gasto i la seua quantificació:
  
Podran subvencionar-se aquells gastos que siguen necessaris per a la realització del programa respecte del qual se sol·licita la subvenció, com a assegurances, tributs, gastos de local, telèfon, desplaçaments, obres de reparació, i semblants. Sobre això es tindrà en compte que:
  
- Respecte dels tributs s'exclouran les sancions a què hi haja hagut lloc per incompliments fiscals i les quantitats corresponents a l'impost del valor afegit, en cas d'estar exempt del pagament d'este.
  
- .Respecte dels gastos en concepte de desplaçaments de l'equip que desenvolupe el programa, només s'observaran per a aquelles entitats públiques i privades l'àmbit territorial d'actuació de les quals siga superior al municipal. No obstant això, si estos s'inclogueren en la nòmina, es podran preveure com a gastos de personal.
  
De la mateixa manera, podran subvencionar-se també com a sosteniment els gastos realitzats per personal que presta els seus servicis per a l'entitat, de manera voluntària i les prestacions continuades de servicis per professionals, encara que estes no cobrisquen tot el període subvencionat.
  
3. Imports màxims:
  
Respecte del personal, el màxim d'ajuda que s'ha de subvencionar serà el que s'indica en la taula que figura com annex I, i no es podrà subvencionar quantitats superiors a les realment retribuïdes.
  
Només se subvencionaran els gastos realment previstos i adequats al programa. En la plantilla tècnica d'estudi que efectuarà la Direcció Territorial indicada en l'article 32 d'esta orde, podrà determinar-se, si és el cas, quins gastos dels quals se sol·licita subvenció no són adequats a la finalitat d'esta.
  
En el cas que se sol·licite la subvenció de programes que incloguen gastos per conceptes que no es dediquen de manera exclusiva a l'activitat per a la qual se sol·licita l'ajuda, l'entitat indicarà en la sol·licitud quin percentatge dedica al programa per al qual sol·licita la subvenció. Tal percentatge podrà ser utilitzat en la justificació que s'efectuarà respecte de la subvenció concedida, si és el cas.
  
4. Agrupació de conceptes:
  
Si estiguera justificat per les característiques del programa i existix proposta en este sentit de la comissió de valoració, l'òrgan competent per a resoldre podrà concedir la subvenció tot unificant els conceptes de personal i sosteniment. No obstant això, la resolució indicarà respecte del personal subvencionat, el nombre mínim i la tipologia que ha d'atendre el programa.
  
Article 22. Criteris específics per als servicis especialitzats d'atenció a la família i infància (SEAFI's).
  
L'import màxim de l'ajuda que ha de subvencionar la Conselleria de Benestar Social correspondrà a un 65% del cost total que cal justificar, tot estant l'entitat obligada a atendre la resta: 35%, fins a completar el 100%.
  
No obstant l'anterior, en aquelles mancomunitats, agrupacions de municipis i municipis que proposen una aportació econòmica pròpia superior al percentatge del 35% establit en esta orde, la resta d'import fins a completar el 100% que es referix el paràgraf anterior serà aquell que la mateixa entitat determine en la sol·licitud.
  
Article 23. Criteris específics per als programes d'atenció a menors i jóvens amb mesures judicials en medi obert.
  
a) Personal
  
L'import màxim de l'ajuda que ha de subvencionar la Conselleria de Benestar Social en concepte de personal serà del 100% de l'import establit en l'annex I.
  
b) Sosteniment:
  
L'import màxim de l'ajuda que la Conselleria de Benestar Social ha de subvencionar a les entitats locals en concepte de sosteniment correspondrà a un 65% del cost total que cal justificar, tot estant l'entitat obligada a atendre la resta: 35%, fins a completar el 100%.
  
Article 24. Criteris específics per als programes gestionats per entitats de mediació d'adopció internacional.
  
Seran criteris prioritaris per a determinar l'import de l'ajuda:
  
a) La mitjana del nombre d'expedients de la Comunitat Valenciana, que han sigut donats d'alta per l'entitat en els quatre exercicis anteriors (2001 al 2004) o des de la data de la seua acreditació, si esta fóra més recent.
  
b) La mitjana del nombre d'adopcions constituïdes en expedients tramitats per l'entitat en els quatre exercicis anteriors (2001 al 2004) o des de la data de la seua acreditació, si esta fóra més recent.
  
c) La mitjana del nombre d'informes de seguiment de les adopcions constituïdes, realitzats per l'entitat en els quatre exercicis anteriors (2001 al 2004) o des de la data de la seua acreditació, si esta fóra més recent.
  
d) L'avaluació favorable de les memòries econòmiques i d'activitats, realitzada per la Comissió de Valoració de les Ajudes.
  
TÍTOL II
  
Procediment
  
CAPÍTOL I
  
Iniciació del procediment
  
Article 25. Iniciació
  
L'inici i la tramitació del procediment s'ajustarà al que establix la present orde i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 26. Sol·licitud
  
1. Les sol·licituds d'ajuda de la present convocatòria es presentaran en triple versió, segons models que figuren en annex II (SEAFI's gestionats per entitats locals), annex III (programes d'orientació i mediació familiar), annex IV (programes especialitzats de família i infància desenvolupats per entitats privades), annex V (foment del recurs de famílies educadores), annex VI (programes gestionats per entitats de mediació d'adopció internacional) i annex VII (programes de mesures judicials), degudament formalitzada, i subscrita per qui detente la representació legal de l'entitat titular del programa o servici objecte de l'ajuda.
  
Per als programes de menors que se sol·liciten en el model annex IV, es presentarà una sol·licitud per programa.
  
Estos models inclouen la ?Fitxa de manteniment de tercers?, que servirà per a acreditar la titularitat del compte a través del qual el beneficiari desitja percebre l'ajuda.
  
2. Els models de sol·licitud es trobaran a disposició dels sol·licitants en les direccions territorials de la Conselleria de Benestar Social, en les Oficines PROP i en la WEB de la Generalitat Valenciana.
  
Article 27. Documentació
  
1. La documentació que cal presentar juntament amb la sol·licitud serà la següent:
  
a) Còpia del CIF de l'entitat.
  
b) Si l'entitat ja va tindre subvencionat el programa sol·licitat en l'exercici de 2004, a l'empara de l'Orde de 20 de novembre del 2003 publicada en el DOGV 4.647, de 10 de desembre del 2003, la memòria del programa desenvolupat inclosa en la sol·licitud podrà substituir-se per la prevista en esta orde.
  
c) Si no es va desenvolupar en l'exercici anterior el programa sol·licitat, ofici que indique esta circumstància.
  
d) Les entitats de mediació d'adopció internacional hauran d'adjuntar una relació dels expedients donats d'alta, de les adopcions constituïdes i dels informes de seguiment realitzats en els quatre exercicis anteriors (2001 al 2004) o des de la data de la seua acreditació, si esta fóra més recent.
  
e) La sol·licitud de nous servicis especialitzats d'atenció a família i infància inclourà ofici de l'entitat, firmat per representant degudament autoritzat per a això, indicant el següent:
  
- Si l'inici de funcionament d'estos està condicionat a la concessió de la subvenció: temps necessari per a la seua posada en funcionament després de rebre la notificació de la resolució estimatòria de l'ajuda.
  
- Si l'entitat iniciarà el funcionament independentment de l'ajuda, o ja estiguera en funcionament: data prevista d'inici d'este.
  
f) Les condicions establides com a prioritat en l'article 4 d'esta orde, s'acreditaran de la manera següent :
  
- El compromís de la Mancomunitat o agrupació de municipis d'atendre el programa en tots els seus municipis, per mitjà d'ofici del president o representant legal d'estes.
  
- La major aportació econòmica dels municipis i de les mancomunitats, respecte del percentatge general establit en l'Orde d'ajudes, es reflectirà en la pròpia sol·licitud de l'ajuda, en l'apartat destinat a esta finalitat.
  
- La problemàtica social per la qual se sol·licita l'ajuda haurà de reflectir-se en la memòria del programa respecte del qual es demana subvenció.
  
g) Les agrupacions de municipis faran constar de manera expressa en la sol·licitud, el següent:
  
- Compromisos d'execució assumits per cada membre d'esta.
  
- Import de la subvenció que cal aplicar per cada un d'ells, si és el cas, que tindran igualment la condició de beneficiaris.
  
- Nomenament d'un representant o apoderat únic de l'agrupació, amb poders suficient per a complir les obligacions que com a beneficiari corresponen a esta.
  
h) Les cooperatives i les entitats sense finalitat de lucre hauran de presentar, a més, la documentació següent:
  
- Còpia de les nòmines dels treballadors que consten en la sol·licitud de subvenció. Si els treballadors no estan encara contractats, ofici que indique les quanties totals previstes de les nòmines, tot desglossant les distintes partides que s'inclouran en estes, així com la part que correspondria aportar a la pròpia empresa per a impostos, seguretat social, i altres gastos socials.
  
- Acreditació de la inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana, o sol·licitud de la inscripció en tal registre.
  
i) Quan se sol·licite un programa de formació en intervenció familiar destinat als professionals dels servicis especialitzats d'atenció a la família i infància, previst en el Capítol III del Títol I d'esta orde, s'acompanyara a la sol·licitud l'índex i els materials complets corresponents a la formació que es preveu impartir.
  
j) Quan se sol·licite un programa de foment del recurs de famílies educadores, previst en el Capítol IV del Títol I d'esta orde, s'acompanyara a la sol·licitud el projecte tècnic d'este, tot incloent el pressupost econòmic d'ingressos i gastos.
  
2. La documentació presentada serà original, còpia legalitzada per notari, cotejada o compulsada.
  
Article 28. Lloc de presentació
  
1. Les sol·licituds d'ajuda a l'empara de la present orde, es presentaran, junt amb la documentació requerida, en el Registre de la Direcció Territorial de la Conselleria de Benestar Social de la província on es desenvolupe el programa per al qual se sol·licita la subvenció; o bé on tinga la seua seu l'entitat, per a aquells programes l'àmbit d'actuació dels quals comprenga més d'una província.
  
2. Tot això sense perjuí de poder presentar-la en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Comú, modificada per la Llei 4/1999, de 13 de gener.
  
Article 29. Terminis de presentació
  
El termini per a presentar estes ajudes serà d'un mes a comptar de l'endemà de la seua publicació en el Diari Oficial de la Generalitat Valenciana. Quan l'últim dia del termini de presentació siga inhàbil, s'entendrà prorrogat al primer dia hàbil següent.
  
Article 30. Esmena de la sol·licitud
  
1. Una vegada rebudes les sol·licituds, i incoat l'expedient, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
2. Quan la sol·licitud no reunisca els requisits exigits o no s'acompanye la documentació que d'acord amb esta orde resulte exigible, es notificarà a l'entitat interessada la causa que impedix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb indicació que si així no ho fera, se li tindrà per desistit de la seua petició, prèvia resolució d'arxiu, que haurà de ser dictada en els termes previstos en l'article 42 de la Llei 30/1992, de 26 de novembre, modificada per la Llei 4/1999, de 13 de gener, tot això de conformitat amb el que preveu l'article 71 de l'esmentada norma.
  
Esta resolució serà dictada per delegació, pel director o la directora territorial de la Conselleria de Benestar Social. Com que s'adopta per delegació indicarà expressament esta circumstància i es considerarà dictada per l'òrgan delegatori, tot esgotant la via administrativa.
  
Contra esta es podrà interposar directament recurs davant de l'orde jurisdiccional contenciós administratiu en la forma, termini i condicions que determina la llei reguladora d'esta jurisdicció.
  
No obstant això, prèviament es podrà interposar, potestativament, i segons siga procedent, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la jurisdicció contenciosa administrativa.
  
CAPÍTOL II
  
Ordenació i instrucció del procediment
  
Article 31. Ordenació i instrucció
  
Una vegada rebudes les sol·licituds, la Secció corresponent segons el tipus de programa sol·licitat: Secció de Família i Adopcions o Secció del Menor de les direccions territorials de Benestar Social, i aquella de les dos que determine el director o directora territorial en els expedients de servicis especialitzats d'atenció a la família i infància, les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la sol·licitud.
  
Quan la subvenció sol·licitada corresponga a un àmbit superior a una província, la instrucció de l'expedient correspondrà a la Direcció Territorial on tinga ubicada la seua seu l'entitat.
  
En esta fase, a la vista de la documentació que hi ha a l'expedient i de les obligacions que s'adquirisquen per la concessió de l'ajuda, es podrà demanar els informes dels organismes i entitats que es consideren convenients i efectuar les comprovacions necessàries sobre l'exactitud de tot això.
  
Article 32. Estudi de l'expedient
  
Una vegada complet l'expedient, la Secció corresponent elaborarà, tenint en compte la tipologia del programa, i conjuntament per ambdós seccions en els expedients de servicis especialitzats d'atenció a la família a la i infància, les plantilles tècniques d'estudi que seran firmades pel director o la directora territorial, segons model que s'elabore per instrucció interna de la Direcció General de la Família, Menor i Adopcions, i que es remetran junt amb l'expedient a esta Direcció General.
  
CAPÍTOL III
  
Finalització del procediment
  
Article 33. Proposta
  
Una vegada rebut l'expedient en la Direcció General de la Família, Menor i Adopcions junt amb la plantilla tècnica, la Comissió de Valoració, que es constituirà a l'efecte, valorarà i elevarà proposta de resolució a la directora general de la Família, Menor i Adopcions.
  
Article 34. Comissió de valoració
  
1. La Comissió de valoració estarà formada pel cap d'Àrea de la Direcció General de la Família, Menor i Adopcions, que actuarà com a presidenta, i els caps de servici de la Direcció General, un dels quals actuarà com a secretari.
  
2. Esta Comissió elaborarà les propostes de concessió o denegació de les ajudes que seran elevades a la directora general perquè resolga com considere convenient.
  
3. A l'esmentada Comissió de Valoració es podran convocar els tècnics de les direccions territorials i/o de la Direcció General que consideren convenient.
  
Article 35. Resolució
  
1. D'acord amb el que disposa la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 9 de febrer del 2001), modificada per Resolució de 16 de febrer del 2001 (DOGV núm. 3.944, de 21 de febrer del 2001) i per Resolució de 14 de maig del 2002 (DOGV núm. 4.252, de 20 de maig del 2002), la resolució de les sol·licituds d'ajudes a l'empara del que preveu la present Orde, està delegada en la directora general de la Família, Menor i Adopcions.
  
2. El termini màxim per a tramitar, resoldre i notificar les sol·licituds sobre les ajudes previstes en esta orde serà de tres mesos comptats a partir de la data en què s'hagueren fet públics els crèdits per al finançament de les ajudes.
  
No obstant, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini de dos mesos comptats a partir de la de publicació en el Diari Oficial de la Generalitat Valenciana, de la Resolució de la consellera de Benestar Social que dones publicitat a este increment.
  
3. En aquells casos en què no es produïsca resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les entitats beneficiàries.
  
Article 36. Recursos
  
Les resolucions dictades per la directora general de la Família, Menor i Adopcions, en adoptar-se per delegació indicaran expressament esta circumstància i es consideraran dictades per l'òrgan delegatori, tot esgotant la via administrativa.
  
Contra estes es podrà interposar directament recurs davant de l'orde jurisdiccional contenciós administratiu en la forma, termini i condicions que determina la llei reguladora d'esta jurisdicció.
  
No obstant això, prèviament es podrà interposar, potestativament, i segons siga procedent, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
TÍTOL III
  
Del pagament i de la justificació de les subvencions
  
Article 37. Obligacions
  
Les entitats subvencionades hauran de complir les obligacions següents:
  
a) Obligacions generals:
  
a.1) De manera prèvia a la resolució de la sol·licitud:
  
Reintegrar la quantitat que corresponguera, o acceptar la compensació del deute, corresponent als fons indegudament percebuts en concepte de subvencions atorgades per la Direcció General de la Família, Menor i Adopcions en exercicis anteriors, sempre que estos hagen sigut efectivament transferits per la Generalitat Valenciana, al beneficiari.
  
a.2) Durant tot el període subvencionat:
  
- Col·laborar amb la Generalitat Valenciana, en l'àmbit del servici o programa subvencionat, amb la finalitat d'afavorir la coordinació i la integració d'estos en el camp de la família, menor o l'adopció.
  
- No minorar ni anul·lar la consignació que hagueren previst inicialment en el seu pressupost, per a esta finalitat.
  
- Complir l'objectiu i executar l'activitat que fonamenta la concessió de la subvenció.
  
- Justificar el compliment dels requisits i condicions, així com la realització de l'activitat i el compliment de la finalitat de les ajudes concedides, en el termini màxim establit en esta orde o les normes que s'apliquen.
  
- Comunicar fefaentment, a l'òrgan que concedix la subvenció, la concessió de tota ajuda, amb la mateixa finalitat, per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
a.3) Amb posterioritat a la resolució de concessió de la sol·licitud:
  
- Atendre els pagaments de les obligacions que es contrauen.
  
- Formalitzar adequadament els documents de seguiment tècnic i financer previstos en esta orde, o en la resolució que done publicitat a la forma de pagament, justificació i disponibilitats pressupostàries per a la subvenció de les distintes ajudes previstes en esta orde.
  
- Presentar en la Direcció Territorial de Benestar Social corresponent, abans del 31 de gener del 2006, una memòria de desenvolupament dels programes subvencionats.
  
- Sotmetre's a les actuacions de comprovació respecte al programa subvencionat, tot facilitant la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'estos, tota la informació econòmica, fiscal, laboral, tècnica i de qualsevol tipus, que els siga sol·licitada i tinga com a objecte justificar el compliment dels requisits i les condicions necessaris per a la concessió de la subvenció, la realització de les activitats o l'adopció del comportament que justifica el lliurament d'esta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
- Sotmetre's a les actuacions de control financer que correspon a la Intervenció General en relació amb la subvenció i ajudes concedides.
  
- Disposar dels llibres comptables, registres diligenciats i la resta de documents degudament auditats, en els termes exigits per la legislació mercantil i sectorial aplicable al beneficiari.
  
- Conservar els documents justificatius de l'aplicació dels fons rebuts, tot incloent-hi els documents electrònics, mentre puguen ser objecte d'actuacions de comprovació i de control.
  
- Donar adequada publicitat del caràcter públic del finançament dels programes objecte de la subvenció, tot fent constar explícitament, quan en faça difusió, que el programa està «Subvencionat per la Generalitat Valenciana - Conselleria de Benestar Social». De la mateixa manera, s'informarà d'esta circumstància als usuaris dels programes.
  
- Reintegrar els fons percebuts, en els supòsits i en les condicions determinats en l'article 37 de la Llei 38/2003, de 17 de novembre, general de subvencions (BOE núm. 276, de 18 de novembre):
  
- No transferir l'import ni usar la subvenció concedida en activitats que tinguen lloc en altres autonomies, ni sufragar gastos de personal ni de sosteniment dels representants en un altre o altres països estrangers.
  
b) Obligacions específiques:
  
b.1) En el supòsit de programes que estiguen cofinançats amb fons finalistes del Ministeri de Treball i Assumptes Socials, omplir, quan així siga sol·licitat, les memòries i els documents que tal Ministeri requerisca per a la tramitació o la justificació del conveni a què hi haja lloc. Estes memòries i documents hauran de ser emplenats en el format que siga sol·licitat per l'esmentat Ministeri.
  
Les esmentades memòries i documents podran ser sol·licitats abans o després de la resolució de la sol·licitud, tant per a presentar el projecte que s'ha de realitzar, com per a justificar la seua realització, una vegada finalitzat.
  
b.2.) Les entitats de mediació d'adopció internacional hauran de complir les següents:
  
1. Presentar en la Direcció General de la Família, Menor i Adopcions, junt amb la memòria a què fa referència el tercer paràgraf de l'apartat a.3) d'este article, una revisió del pressupost que li va ser aprovat per la Direcció General de la Família, Menor i Adopcions per a l'exercici subvencionat, d'acord amb el que disposa el Decret 100/2002, de 4 de juny, del Govern Valencià, realitzada d'acord amb els gastos efectivament suportats per l'entitat, els ingressos obtinguts per esta, incloent l'import de la subvenció rebuda, i el nombre de contractes firmats, durant l'exercici subvencionat, a fi d'efectuar, si és procedent, un reajustament de les tarifes que van ser aprovades per a tal exercici. Este reajustament, en cap cas, es farà en perjuí dels sol·licitants d'adopció que van contractar els servicis de l'entitat.
  
2. A fi que la subvenció concedida puga repercutir indirectament, en la quantia adequada, en la disminució dels costos de tramitació que han de sufragar les famílies sol·licitants d'adopció, l'entitat no podrà ampliar els servicis ja existents ni contractar personal addicional a què ja té l'entitat a càrrec de la subvenció concedida, si no és per raons justificades i amb l'autorització prèvia escrita de la Conselleria de Benestar Social, a través de la Direcció General de la Família, Menor i Adopcions,
  
b.3) Els servicis especialitzats d'atenció a la família i infància (SEAFI's), hauran de complir les següents:
  
- . Seguir, respecte del seu funcionament, la instrucció 4/2004, de 24 de maig del 2004, emesa per la Direcció General de la Família, Menor i Adopcions, o aquelles que pogueren dictar-se en substitució d'esta. En especial, la remissió trimestral de l'estadística de casos atesos, segons model establit en l'annex IX d'esta orde d'ajudes i en esta instrucció. Esta instrucció i els models en ella indicats estan a disposició de les entitats sol·licitants d'ajudes en l'esmentada Direcció General, i en la WEB de la Generalitat Valenciana.
  
- Coordinar la intervenció familiar amb els equips socials de base dels municipis on residisca la família atesa.
  
- Assistir a la formació en intervenció familiar, destinada als professionals dels servicis especialitzats d'atenció a la família i infància, quan així s'indique per la Direcció General, o la Direcció Territorial de Benestar Social.
  
b.4) La documentació corresponent als programes l'objecte de la qual siga la formació en intervenció familiar, destinats als professionals dels servicis especialitzats d'atenció a la família i infància, haurà de ser presentada davant de la Direcció General de la Família, Menor i Adopcions, abans d'impartir esta formació.
  
Article 38. Sistema de pagaments de les ajudes i subvencions
  
1. Per al règim de lliuraments de transferències corrents per al pagament de les ajudes i subvencions previstes en esta orde, llevat que la legislació de la Generalitat Valenciana permeta un altre règim de lliuraments, s'aplicarà el règim general previst en l'article 47 bis del Text Refós de la Llei d'Hisenda Pública, pels percentatges màxims disposats en esta.
  
2. No obstant l'anterior, la Resolució per la qual es publiquen les quanties màximes de les ajudes regulades en la present Orde, especificarà el règim definitiu de lliurament, el qual serà recollit en les resolucions de concessió d'ajudes.
  
Article 39. Garanties
  
1. Llevat dels supòsits exceptuats en l'article 47 bis del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, o en altres normes d'aplicació, per a la realització de bestretes de pagament serà necessari que el beneficiari de la subvenció presente prèviament garanties.
  
A estos efectes, s'entendrà per bestretes de pagament, les quantitats que siguen lliurades a favor del beneficiari amb anterioritat a què este justifique el gasto corresponent.
  
2. En el cas que siga necessària la presentació de garanties, el beneficiari de la subvenció estarà obligat a presentar-les per mitjà de l'aportació d'un aval bancari solidari amb renúncia expressa al benefici d'excussió, garantia real immobiliària o pòlissa d'assegurament subscrita amb qualsevol entitat oficialment reconeguda, per l'import de la quantitat anticipada. En el cas de bestretes, l'aval es formalitzarà amb antelació a la primera bestreta i per l'import que corresponga, i no serà necessària cap garantia ulterior. La presentació de les garanties descrites serà condició indispensable per a poder efectuar el pagament anticipat.
  
Per a la constitució i tramitació de garanties, caldrà ajustar-se al que disposa el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, el Reial Decret 1098/2001, de 12 d'octubre, pel qual s'aprova el règim general de la Llei de Contractes de les Administracions Públiques, i l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
  
Siga quina siga la forma triada per a formalitzar la garantia, esta haurà de depositar-se en els servicis territorials de la Conselleria d'Economia, Hisenda i Ocupació de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per este en la Direcció Territorial de Benestar Social on es realitze el programa, o en la Direcció General de la Família, Menor i Adopcions, en el cas de programes l'àmbit d'actuació del qual siga major d'una província, com a requisit previ i inexcusable per al pagament.
  
3. L'import de les garanties serà un 100% de la quantia total anticipada.
  
Article 40. Sistema de justificació de les ajudes i subvencions
  
1. La justificació del gasto de les ajudes i subvencions que es concedisquen a l'empara de la present Orde, haurà de referir-se, com a mínim, al cost total estimat de l'ajuda de l'exercici de 2005, que es determinarà en la resolució de concessió.
  
La dita justificació es correspondrà sempre amb el contingut del servici o programa subvencionat, i no seran admissibles gastos d'actuacions que no estiguen específicament previstos en la descripció d'aquells. La justificació per un import menor a tal cost farà que es minore proporcionalment l'ajuda concedida.
  
La forma de justificació serà la següent:
  
a) En el cas d'ajudes concedides a entitats locals i entitats de dret públic que en depenen, esta jurisdicció es realitzarà per mitjà de la presentació davant de la Direcció Territorial corresponent, d'un certificat d'obligació contreta o reconeguda, o de pagament ordenat, segons model annex VII, recollit en esta orde.
  
Haurà d'acreditar-se també el període treballat, número, i tipologia del personal que ha executat el programa; per mitjà dels contractes de treball, o certificat emés per l'entitat local.
  
Els membres de les agrupacions de municipis estaran obligats a complir els requisits de justificació respecte de les activitats realitzades. Esta documentació formarà part de la justificació que està obligat a rendir el municipi que actua com a representant o apoderat de l'agrupació.
  
b) En el cas d'ajudes concedides a entitats privades i cooperatives, la justificació del gasto consistirà en la presentació davant de la Direcció Territorial corresponent, o davant de la Direcció General de la Família, Menor i Adopcions quan es tracte dels programes i servicis l'àmbit d'actuació dels quals siga major d'una província, de la següent documentació acreditativa del gasto efectuat:
  
b.1. Relació i documents acreditatius del gasto corresponent a la nòmina dels treballadors i pagament a la Seguretat Social, així com qualsevol altre que en esta orde estiguera previst dins del concepte de personal.
  
b.2. Documents i factures de la quantia del gasto efectuat en sosteniment, tot adjuntant a més relació d'estes segons model annex VIII, recollit en esta orde.
  
b.3. Els gastos corresponents al personal voluntari es justificaran per mitjà dels rebuts acreditatius del gasto efectuat, en els quals es faran constar el nom i els cognoms del voluntari, DNI o NIF, la seua firma, nom del programa en què s'ha realitzat l'activitat, i entitat privada o cooperativa que ha pagat tal rebut.
  
b.4. El gasto efectuat amb motiu de la prestació continuada de servicis per un professional, es justificarà per mitjà de la factura emesa per este. L'esmentada factura haurà d'incloure la seua titulació i el concepte pel qual s'emet.
  
b.5. En el supòsit de programes l'objecte del qual siga la formació en intervenció familiar, destinats als professionals dels servicis especialitzats d'atenció a la família i infància, serà suficient per a la justificació econòmica, presentar factura del gasto efectuat i control d'assistents.
  
No obstant això, abans del 31 de gener del 2006, l'entitat haurà de presentar en la Direcció General de la Família, Menor i Adopcions, els textos complets corresponents a la formació impartida, en format paper DIN A4, i electrònic Microsoft Office.
  
2. Totes les factures acreditatives del gasto realitzat hauran de reunir els requisits prevists en el Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, de 29 de novembre del 2003).
  
3. En les justificacions parcials presentades respecte de l'ajuda concedida es podran unir, tot acumulant-se, les quanties corresponents a personal i sosteniment, ajustant-se en l'última justificació que es presente la quantia concedida per conceptes i a justificar total, segons el que disposa la resolució de concessió.
  
4. La Direcció General de la Família, Menor i Adopcions i la Direcció Territorial de Benestar Social corresponent, podran requerir dels beneficiaris de la subvenció, tots aquells documents, factures, manaments de pagament, etc., que siguen necessaris per a justificar la quantia del gasto efectuat de l'ajuda concedida.
  
5. Els terminis i el sistema de justificació estaran d'acord amb la forma de pagament que s'establisca per als diferents tipus de subvencions. No obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim el 31 d'octubre del 2005, i no es podrà presentar efectuat en l'exercici de l'any 2005, amb posterioritat al 31 de gener de l'any 2006.
  
6. En el cas que la resolució de concessió unifique els conceptes de personal i sosteniment, es podrà justificar la quantia concedida en qualsevol dels conceptes fins a l'import total màxim que s'ha de justificar.
  
7. Excepcionalment, la Direcció General de la Família, Menor i Adopcions, podrà admetre la documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 41. Denegació, desistiment sense efectes i minoració de les ajudes econòmiques
  
1. Podran dictar-se resolucions de denegació d'estes ajudes:
  
a) Per incompliment de qualsevol de les obligacions establides en l'article 37 d'esta orde d'ajudes, prèviament a la resolució d'estes.
  
b) Per incompliment de qualsevol dels requisits establits en esta orde d'ajudes.
  
c) Perquè s'han atés altres sol·licituds amb més prioritat, tenint en compte els criteris establits en esta orde d'ajudes, i haver-se esgotat els crèdits disponibles per a resoldre.
  
2. Podran dictar-se resolucions de desistiment sense efectes o minoració, de les ajudes concedides i, si és el cas, reintegrament de les quantitats indegudament percebudes, en els supòsits següents:
  
a) Quan es done qualsevol de les circumstàncies previstes en l'article 37 de la Llei 38/2003, de 17 de novembre, general de subvencions (BOE 276, de 17 de novembre)
  
b) Segons el que disposa l'article 47.8, del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana: quan s'alteren les condicions tingudes en compte per a la concessió de la subvenció, i s'obtinguen de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'Entitat siga superior al cost de l'activitat subvencionada, podrà sol·licitar-se el reintegrament de la quantia pagada que supere tal cost.
  
c) En aquells previstos en l'article 47 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
d) Per incompliment de qualsevol de les obligacions establides en l'article 37 d'esta orde d'ajudes.
  
e) Si durant l'interval temporal subvencionat hi ha períodes sense que el personal que consta en la resolució de concessió estiga contractat per a desenvolupar el programa, l'ajuda es minorarà proporcionalment.
  
f) Podrà dictar-se una resolució de minoració o desistiment sense efecte de l'ajuda a una entitat quan la falta de formalització de les memòries i documents que sol·licite el Ministeri de Treball i Assumptes Socials, quan es tracte de programes cofinançats amb fons finalistes, done lloc a la impossibilitat de tramitar o justificar el conveni corresponent entre la Generalitat Valenciana i l'esmentat Ministeri. Esta resolució podrà efectuar-se encara quan s'haja justificat el gasto objecte de l'ajuda i s'haja efectuat el programa subvencionat.
  
3. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
  
4. En els casos de nul·litat, d'anul·labilitat i de rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
5. Per al desistiment sense efectes o minoració de les ajudes econòmiques es garantirà, en tot cas, per la Direcció Territorial de Benestar Social, el dret de l'interessat al tràmit d'audiència.
  
6. El termini per a resoldre i notificar serà de sis mesos comptadors a partir que s'inicie l'expedient.
  
DISPOSICIONS ADDICIONALS
  
Primera
  
L'eficàcia de la present convocatòria queda condicionada a l'existència, en els pressupostos de l'exercici econòmic de l'any 2005, de crèdit adequat i suficient per a atendre les ajudes previstes en esta. No es dictarà cap Resolució sobre les sol·licituds d'ajuda a l'empara d'esta, mentre no hi haja tal crèdit.
  
La Conselleria de Benestar Social, una vegada aprovada i publicada la Llei de Pressupostos de la Generalitat per al 2005, publicarà mitjançant una Resolució les dotacions pressupostàries màximes per a les ajudes convocades i les línies de subvenció destinades a finançar-les, així com les modificacions, si és el cas, respecte de la manera de pagament i de justificació.
  
Tals crèdits tindran caràcter limitador i no podran concedir-se subvencions una vegada que els estos s'hagen esgotat.
  
Els aspectes regulats en la present Orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes s'aplicaran les que corresponguen.
  
Segona
  
Excepcionalment, per raons de necessitat o d'interés públic, la Comissió de valoració podrà realitzar propostes que excedisquen dels criteris establits, quan concórreguen circumstàncies extraordinàries, degudament acreditades en l'expedient.
  
Tercera
  
La Conselleria de Benestar Social no assumirà obligacions que es deriven de la relació laboral del personal dels programes o servicis subvencionats, sinó que seran els seus titulars els que respondran amb caràcter exclusiu.
  
Quarta
  
La concessió d'una subvenció a l'empara d'esta orde, no imcomplirà cap obligació per part d'esta Conselleria, per a pròxims exercicis.
  
Quinta
  
En el cas que es procedisca a l'obertura d'un expedient contradictori per a la desacreditació d'una entitat de mediació d'adopció internacional i fins que este es resolga, es podran suspendre els lliuraments de pagament de la subvenció que es trobaren pendents. Si finalment l'entitat fóra desacreditada es podrà deixar sense efecte, totalment o parcialment, la subvenció, així com exigir el reintegrament de les quantitats indegudament percebudes, a partir d'esta data.
  
El que disposa esta disposició addicional no s'aplicarà quan la desacreditació per a un determinat estat estranger es dega a causes objectives no imputables a l'entitat i esta seguira acreditada per a prestar els seus servicis en un altre o altres estats.
  
Sexta
  
A fi de coordinar les actuacions dels servicis especialitzats d'atenció a la família i infància (SEAFI's), s'adjunten com a annexos XI i XII dos models que permeten reflectir les distintes intervencions familiars efectuades pels professionals del servici.
  
Sèptima
  
A esta orde s'acompanyen els següents annexos:
  
Annex I: Mòduls màxims per a gastos de personal.
  
Annex II: model de sol·licitud d'ajuda per a servicis especialitzats d'atenció a la família i infància gestionats per entitats locals.
  
Annex III: model de sol·licitud d'ajuda per a programes d'orientació i mediació familiar.
  
Annex IV: model de sol·licitud d'ajuda de programes especialitzats de família i infància gestionats per entitats privades.
  
Annex V: model de sol·licitud d'ajuda per al foment del recurs de famílies educadores.
  
Annex VI: model de sol·licitud d'ajuda de programes gestionats per entitats de mediació en adopció internacional.
  
Annex VII: model de sol·licitud d'ajuda de programes i servicis d'atenció a menors i jóvens amb mesures judicials en medi obert gestionats per entitats locals i entitats privades sense ànim de lucre.
  
Annex VIII: model certificació de justificació d'obligació contreta, o reconeguda, o de pagament ordenat d'entitats locals.
  
Annex IX: model de justificació d'entitats privades.
  
Annex X: Full trimestral de resum estadístic de casos atesos.
  
Annex XI: Registre d'atenció i intervenció familiar.
  
Annex XII: Fitxa de següents intervencions.
  
DISPOSICIONS FINALS
  
Primera
  
S'autoritza la Subsecretaria de Benestar Social i a la Direcció General de la Família, Menor i Adopcions, a elaborar les instruccions de desenvolupament d'esta orde.
  
Segona
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra les bases de la present convocatòria, es podrà interposar de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant de l'òrgan que l'ha dictat, en el termini d'un mes a comptar des de l'endemà de la seua publicació, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa; o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que estimen convenient.
  
València, 19 de novembre de 2004
  
La consellera de Benestar Social
  
ALICIA DE MIGUEL GARCÍA
  
ANNEX I
  
MÒDULS MÀXIMS PER A GASTOS DE PERSONAL
  
Categoria professional Import màxim anual
  
1. Llicenciat, enginyer o arquitecte Fins a 31.494,00
  
2. Diplomat, enginyer tècnic o arquitecte
  
tècnic Fins a 25.058,00
  
3. Llocs de treball per als quals es
  
requerisca Batxillerat Unificat i Polivalent
  
o equivalent, Formació Professional de
  
Segon Grau o Cicle Formatiu de Grau
  
Superior o equivalent de branques o
  
famílies professionals no específiques
  
per al lloc. Fins a 18.967,00
  
4. Llocs de treball per als quals es
  
requerisca Graduat Escolar o equivalent,
  
 Professional de Primer Grau, Cicle Formatiu
  
de Grau Mitjà o equivalent de branques o
  
famílies professionals no específiques
  
per al lloc. Fins a 15.177,00
  
6. Plus de Coordinació Fins a 6.602,00
  
Les distintes categories professionals s'assimilen a les existents en l'administració de la Generalitat Valenciana de la manera següent: Categoria 1: Grup A; Categoria 2: Grup B; Categoria 3: Grup C; Categoria 4: Grup D.
  
Segons la titulació que posseïsquen els educadors podran estar inclosos en la categoria 2 o en la 3.